《卧病奉怀中恺季子修龄三君子》
元代·陈显曾

地偏异寒燠，厉风筋膂伤。时艰况羁旅，年登尚糟糠。

忆昨盛壮辰，致身思慨慷。空余献纳志，白首念严廊。

卧疾厌长夜，惊乌惨繁霜。斗室悲黝暗，揽衣俟初阳。

作者简介：元毗陵人，字景忠。博学明经，为文出汉魏间。顺帝至正元年举人。历汉阳、常州教授，累迁儒学提举，以翰林修撰致仕。有《昭先稿》。